SK Úradný vestník Európskej únie C 172/13

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 172/06)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÁ SPRÁVA

NARIADENIE RADY (EHS) Č. 2081/92

„ACEITE DE LA RIOJA“

ES Č.: ES/00312/21.08.2003

CHOP (X) CHZO ( )

Táto správa je informatívnym zhrnutím. Úplnú informáciu môžu záujemcovia, najmä výrobcovia výrobkov chránených značkami CHOP alebo CHZO získať v integrovanej verzii výrobnej špecifikácie u národných útvarov a združení alebo útvarov Európskej komisie (1).

1. Zodpovedný útvar členského štátu

Názov: Subdirección General de Sistemas de Calidad Diferenciada – Dirección General de Alimentación – Secretaría General de Agricultura y Alimentación del Ministerio de Agricultura, Pesca y Alimentación de España. Adresa: Infanta Isabel, 1, E-28071 Madrid Telefón: (34-941) 347 53 94 Fax: (34-941) 347 54 10

2. Združenie

2.1. Názov: „Asolrioja“ Asociación de Trujales y Olivicultores de La Rioja. 2.2. Adresa: C/ Gran Vía, no 14, 8oA. Logroño. La Rioja Telefón: 655 93 89 80 2.3. Členstvo: výrobcovia/spracovatelia (X) iné ( )

3. Druh výrobku

Extra panenský olivový olej. Trieda 1.5.- Tuky (maslo, margarín, oleje atď.).

4. Opis špecifikácie

(súhrn požiadaviek podľa článku 4 ods. 2)

4.1. Názov: „Aceite de La Rioja“

4.2. Opis: Výrobok sa získava z plodov olivovníka (olív) výlučne mechanickými metódami, vrátane lisovania, za podmienok, najmä tepelných, ktoré nespôsobujú zhoršenie kvality oleja; výrobok má vynikajúcu chuť a obsah voľných mastných kyselín, vyjadrený obsahom kyseliny olejovej, najviac 0,8 gramov na 100, s výnimkou olejov získaných pomocou rozpúšťadiel alebo procesmi resterifikácie a akejkoľvek zmesi olejov iného druhu, alebo olivového oleja získavaného iným spôsobom.

Chránené oleje sú extra panenské olivové oleje, ktoré sú vzhľadovo čisté a neobsahujú žiadne látky, zákal alebo nečistoty, ktoré by narúšali ich priezračnosť. Ich zelené zafarbenie môže mať viacero odtieňov, od intenzívnej svetlozelenej po intenzívnu tmavozelenú. Tieto oleje sa nevyznačujú nedostatkami žiadneho typu, majú pozitívne, dostatočne výrazné charakteristické znaky a v období začiatku kampane majú chuť plodov s jemným náznakom mandlí, bez kyslej príchute, sladkú a jemne pikantnú.

„Aceite de La Rioja“ má po dozretí tieto fyzikálno-chemické vlastnosti: kyslosť do 0,8, absorpcia UV (K 270) do 0,20, absorpcia v ultrafialovom pásme (K 232) do 2,50, index peroxidov mEq O2 (miliekvivalentov kyslíka) do 15, vlhkosť a prchavé látky v sušiarni pri 105 1C do 0,1 na 100, nečistoty nerozpustné v petroléteri 1C do 0,1 na 100, priemerné organoleptické hodnotenie odchýlky (Md): Md = 0 a priemerné organoleptické hodnotenie vlastnosti zachovávať si chuť plodov (Mf): Mf > 0.

4.3. Zemepisná oblasť: Oblasť produkcie sa zhoduje s oblasťou uchovávania, extrakcie a balenia a rozprestiera sa na 503 388 ha, ktoré tvoria samosprávny územný celok La Rioja.

4.4. Dôkaz o pôvode: Hospodárstva a/alebo háje, olejové mlyny a baliarne nachádzajúce sa vo vymedzenej oblasti, odkiaľ pochádza surovina a v rámci ktorej sa surovina prepravuje na účely jej ďalšieho spracovania, musia byť zapísané v príslušných registroch združenia „Asolrioja“.

Tieto hospodárstva a/alebo háje, olejové mlyny a/alebo baliarne podliehajú nielen svojmu vlastnému systému samokontroly, ale aj externej kontrole, ktorú vykonáva I.C.A.R. a/alebo externý kontrolný subjekt najatý združením „Asolrioja“ a uznaný príslušným orgánom (Consejería de Agricultura, Ganadería y Desarrollo Rural du gouvernement de La Rioja), ktorý sa pri nestrannom posudzovaní, či extra panenský olivový olej spĺňa podmienky ustanovené v nariadení a v špecifikácii, musí riadiť normou UNE EN 45.004.

Každé hospodárstvo a/alebo háj, olejový mlyn a/alebo baliareň sú povinní požiadať združenie o zápis do „Plánu kontroly“; I.C.A.R. a/alebo oprávnený externý kontrolný subjekt posúdi túto žiadosť na základe auditu zápisu a po kontrole jej zhody môže byť žiadateľ zapísaný do zodpovedajúceho registra združenia, ktoré bude poverené jeho stálou aktualizáciou. I.C.A.R. a/alebo kontrolný subjekt neskôr zostaví „Plán auditu“, na základe ktorého sa vypracuje správa, ktorú posúdi ten istý ústav pre potravinársku kvalitu; ak je rozhodnutie priaznivé, udelí sa žiadateľovi osvedčenie výrobku, čím sa zaručí, že sa bude predávať iba extra panenský olivový olej so zárukou pôvodu, ktorý úspešne prešiel všetkými kontrolami počas celého procesu. Nestrannosť uvedeného združenia, ako aj I.C.A.R. a/alebo oprávneného externého kontrolného subjektu, je zaručená aj pomocou Koordinačnej rady.

Vyledovateľnosť výrobku je zaručená jeho identifikáciou počas každej etapy výroby a predaja.

4.5. Metóda výroby: Stav plodov, dátum zberu a uplatňované spracovateľské techniky, ktoré sú čoraz modernejšie, zabezpečujú dobrú kvalitu plodov v oblasti produkcie a teda aj oleja získavaného z týchto plodov. Plodnosť olivovníka a intenzita jeho tieňa sú primerané vegetatívnemu stavu háje. Zber sa vždy vykonáva starostlivo a chránené oleje sa získavajú výlučne zo zdravých plodov, ktoré sa oberajú priamo zo stromu, keď je stupeň ich zrelosti vyhovujúci.

Všetky olejové mlyny a/alebo baliarne musia mať systémy zaručujúce oddelené vykladanie plodov určených na výrobu extra panenského olivového oleja „Aceite de La Rioja“ alebo uvedeného oleja a zbytku, čím sa zabraňuje prípadnému vzniku zmesí. Musia mať aj vhodné priestory na uskladňovanie olív alebo oleja, na ktorý sa vzťahuje ochrana, do doby manipulácie s nimi. Lisovanie olív sa musí uskutočniť najneskôr do 48 hodín od zberu, aby olivy neležali pridlho a nenabrali kyslosť. Počas extrakcie nesmie nikdy dôjsť k prekročeniu teploty 30 °C v lisovacom zariadení a k prekročeniu teploty 45 °C v odstreďovacom zariadení.

Doba miešania nesmie nikdy prekročiť 60 minút a teplota nesmie byť nikdy vyššia než 30 °C; je potrebné nevykonať viac ako jeden cyklus miešania.

Extra panenský olivový olej „Aceite de La Rioja“ nikdy nesmie prejsť procesom rafinácie.

Skladovanie chráneného oleja si vyžaduje podmienky, ktoré zaručujú jeho čo najlepšie uchovanie, prednostne v nádržiach z nehrdzavejúcej ocele alebo v kovových kadiach a/alebo nádržiach, ktorých vnútorný povrch je obložený keramickým materiálom, epoxidovou živicou alebo akýmkoľvek inertným materiálom nenarúšajúcim kvalitu potravinárskych výrobkov. Tieto nádrže musia byť hermeticky uzavreté a musia mať miernu a konštantnú skladovaciu teplotu, ktorá nikdy nesmie prekročiť 22 °C.

Olej sa môže plniť do obalov iba vtedy, keď spĺňa fyzikálno-chemické charakteristické vlastnosti uvedené v odseku 4.2, a keď úspešne prejde organoleptickou skúškou, ktorú vykoná kvalifikačný výbor.

V snahe zachovať kvalitu a zaistiť vysledovateľnosť a kontrolu chráneného výrobku, všetky výrobné, preberacie, spracovateľské a baliarenské procesy sa musia vykonávať vo vymedzenej zemepisnej oblasti.

4.6. Súvislosti: Historické súvislosti: Olivový olej, ktorý je v súčasnosti cenený ako dietetická súčasť stredomorskej kuchyne, je tradičnou súčasťou výživy v La Rioja, kde sa používa aj na prípravu náplastí a na masírovanie. Veriaci ho totiž nalievali do lámp v pustovniach a svätyniach a potom ho konzumovali a natierali si ním bolestivé miesta a pritom vzývali panny. U poľnohospodárov z La Rioja sa posekané a ochutené olivy, naložené do slaného nálevu s tymiánom, strúčikmi cesnaku a kúskami pomarančovej kôry, oddávna jedia k aperitívu a ako chuťovky.

Boli to však Rimania, kto v La Rioja ako prvý extrahoval šťavu z olív lisovaním. Rímske vyrovnávacie závažie, ktoré bolo objavené v Murillo de Río Leza a olejová nádrž objavená v lisovni v Alfaro s dvoma veľkými olejovými škvrnami sú toho dôkazom.

Našli sa písomné zmienky zo 18. storočia o pestovaní olív, ktoré boli jedinou kultúrou, ktorá sa v provincii pestovala organizovane, ako aj o miestach, kde sa olivy spracovávali: 42 takýchto miest v La Rioja, ktorých počet klesol v roku 1861 na 39, v roku 1945 sa zvýšil na 64 a neskôr, v roku 1953, sa zvýšil na 81, 1 továreň na extrakciu oleja z olivových pokrutín, 4 továrne na výrobu priemyselného mydla a 6 tovární na výrobu bežného mydla, ktoré používali olivový olej na výrobu svojich výrobkov. Berceo upozorňuje aj na existenciu oleja z La Rioja v uvedenom storočí, ktorý sa vyvážal do Indie a do severnej Európy.

Madoz sa v„Diccionario Geográfico Estadístico Histórico de España y sus Posesiones de Ultramar“ (Historicko-štatistický zemepisný slovník Španielska a jeho zámorských kolónií) zmieňuje o význame vývozu olejov v Alfaro v rokoch 1846 – 1850.

Prírodné činitele: Olivové háje v La Rioja rastú prevažne na hnedých pôdach s malým obsahom humusu vo vrchnej vrstve, bohatých na vápenec, íly, naplaveniny a piesky a bez nepriepustnej vrstvy, čo zaisťuje uspokojivé odvodňovanie, obmedzený rast najmä vo fáze dozrievania, a teda aj uspokojivú hormonálnu rovnováhu, ktorá má následne vplyv na kvalitu olejov, ktoré sa tu vyrábajú, pretože plodom zaisťuje väčší obsah olejov, polyfenolov, antokyanov a výraznejšie arómy, ako aj nižšie pH, nižší obsah kyseliny jablčnej, draslíka a menšiu mieru bylinného charakteru. Úrodnejší druh pôdy by mal totiž za následok nadmerný, dokonca predĺžený rast, čo by nebolo dobré ani v období dozrievania olív, spomalilo by dozrievanie a neumožnilo by dosiahnutie správneho stupňa zrelosti. Okrem toho by bolo viac problémov s tienením pre hustotu listov a vegetáciu a takisto viac chorôb spôsobených cudzopasnými hubami, ktoré by mali za následok zhoršenie kvality.

Podnebie, ktoré v tejto chránenej zemepisnej oblasti prevláda, teda mierne stredozemské podnebie s určitými kontinentálnymi prejavmi, miernymi zimami, dlhými a teplými letami a malým množstvom zrážok, ktoré je však dostatočné na zabezpečenie primeraného rozvoja tejto kultúry vyžadujúcej dostatok zrážok, dostatkom svetla a malými teplotnými výkyvmi medzi dňom a nocou, sú ideálnymi podmienkami na primeraný rast olivovníkov, vďaka ktorým je obsah oleja v plodoch vyšší, plody sú aromatickejšie a ich celková kyslosť je nižšia.

Chladné dni v zimnom období vyznačujúcom sa nízkymi teplotami, ktoré sú potrebné na kvitnutie a neskorší rast plodov olivovníka, nastávajú vtedy, keď sa strom nachádza v období vegetatívneho pokoja, bez listov a plodov, kedy znáša teploty až -10 °C. Olivovník, aby sa mohol správne vyvíjať, potrebuje po zimnom odpočinku svetlo a teplotu od 10 °C do 25 °C. Z tohto hľadiska mu stredozemské podnebie vymedzenej oblasti zaručuje dostatok svetla a tepla, pričom teplo nie je také veľké, aby zastavilo fotosyntézu a vyvolalo blednutie listov následkom toho, že vyparovanie vody z listov nie je vyvážené príjmom vody z koreňov.

Vyššie teploty, ktoré sú obvyklé iba v období dozrievania, majú priaznivý účinok na syntézu antokyanov.

Spomedzi ostatných činiteľov, ktoré sú veľmi dôležité pre bohatú úrodu, a teda aj pre dobrú kvalitu oleja, treba spomenúť pestovateľa olív, teda subjekt, ktorý svojou dôslednou starostlivosťou uvádza do súladu celú prírodnú kapacitu oblasti. Pestovatelia olív v tejto oblasti majú bohaté skúsenosti s pestovaním olivovníkov a používajú tradičné pestovateľské techniky, ktoré umožňujú vypestovať vyvážený olivovník, dokonale prispôsobený výrobe kvalitného oleja.

4.7. Kontrolný orgán:

Názov: Instituto de Calidad Agroalimentaria de La Rioja. Adresa: Avda. de La Paz, 8-10, E-26071, Logroño (LA RIOJA) Telefón: 941 29 16 00 Fax: 941 29 16 02

4.8 Označovanie etiketami: Na etiketách sa musí uviesť: Denominación de origen Protegida „Aceite de La Rioja“.

4.9. Vnútroštátne požiadavky:

— Základný zákon 3/1982 z 9. júna o štatúte samosprávneho celku La Rioja (zmenený a doplnený základným zákonom 3/1994 z 24. marca 1994 a základným zákonom 2/1999 zo 7. januára 1999).

— Zákon 3/1995 z 8. marca o právnom režime riadenia a verejnej správy samosprávneho celku La Rioja.

— Zákon 30/1992 z 26. novembra o právnom režime verejných správ a spoločnom správnom konaní.

— Rozhodnutie z 25. januára 1994, ktorým sa upresňuje zhoda medzi španielskymi právnymi predpismi a nariadením (EHS) č. 2081/92 o ochrane zemepisných označení a označení pôvodu poľnohospodárskych výrobkov a potravín.

— Kráľovské nariadenie 1643/99 z 22. októbra, ktoré sa týka postupu podávania žiadostí o zápis do Registra Spoločenstva chránených označení pôvodu a chránených zemepisných označení.

(1) Európska komisia – Generálne riaditeľstvo pre poľnohospodárstvo – Unité Politique de qualité des produits agricoles - B-1049 Bruxelles